Marea problemă identificată de Viorel Moldovan la naționala României: "Mamă, am crezut că o să rupă, dar el e preocupat de altceva"
Fostul internațional Viorel Moldovan (51 de ani) a comentat o problemă serioasă identificată în naționala României după primul meci din acest an, amicalul cu Irlanda de Nord, scor 1-1.
Moldovan spune că naționala poate avea o problemă serioasă inclusiv la EURO 2024 cu postul de fundaș stânga. Înaintea acțiunii din luna martie, Nicușor Bancu s-a accidentat, iar Edi Iordănescu l-a convocat de urgență la lot pe Raul Opruț, care nu a fost nici măcar rezervă contra Irlandei de Nord.
În schimb, selecționerul a mizat pe Cristi Manea, la bază fundaș dreapta, în flancul stâng. Jucătorul lui CFR Cluj nu este o soluție veritabilă pentru respectiva zonă a terenului, spune Moldovan, care se arată dezamăgit de problemele extrasportive care i-au afectat cariera tânărului Andrei Borza (18 de ani), de la Rapid.
Viorel Moldovan: "Acolo chiar avem o problemă"
"Spune-mi și mie rapid două soluții de fundaș stânga. Acolo chiar avem o mare problemă. S-a accidentat Bancu, ai jucat cu Manea improvizație. Nu putea să-ți ofere prea mult Manea în acel post. Nu e ambidextru, are o problemă cu piciorul stâng, e limitat, dar să-ți acopere zona, să-ți dea un anumit echilibru, da, atât poți să aștepți de la el, nu să-ți împingă jocul pe faza ofensivă sau să participe la atac, să vină cu o centrare.
Ce soluție avem? Zi-mi o soluție! Borza... când văd câte prostii face copilul ăsta în ultimul timp. Mă gândeam: 'Mamă! A apărut Borza, o să rupă". Mă gândeam că vine cu foame, cu motivație, să bată la porțile naționalei, să-l forțeze pe Edi Iordănescu să-l selecționeze pentru EURO. Are fizic, are potență, dar el e preocupat de altceva când vine Campionatul European și putea fi acolo. Și ești tânăr! Ai 18 ani, forțează! Joci în Liga 1, ai câștigat un titlu la Farul, dar pe tine te preocupă altceva.
Mai spune-mi un fundaș stânga. Nu spune de Camora. Și el are accidentări. Spune-mi alte soluții!", a spus Viorel Moldovan, la Prima Sport.
Andrei Borza a fost sancționat de clubul Rapid cu o amendă și a fost scos din lot pentru un meci după ce în februarie, la câteva ore după eșecul cu Poli Iași (1-3), a mers într-un club alături de coechipierul Alexandru Albu și a petrecut.
Ulterior, Borza nu a mai fost folosit de Cristiano Bergodi în sezonul regulat. Fundașul stânga a mai apărut doar la duelul cu Farul (1-2), din play-off, când a jucat puțin peste 20 de minute.
România va întâlni Columbia (marți, 26 martie, 21:30), Bulgaria (4 iunie, 15:00) și Liechtenstein (8 iunie, 22:00) înainte de Campionatul European din 2024, găzduit de Germania și transmis de PRO TV, Pro Arena și VOYO.
Urmăriți SPORT.RO și pe Google News